Υπουργέ, 

Συνάδελφοι της Τοπικής Αυτοδιοίκησης,
Σας καλωσορίζουμε στην Περιφέρειά μας. Όμορφη και πολύπλοκη, πλούσια σε  παραδόσεις και ιδιαιτερότητες, ανεκτική στην ετερότητα, φιλόδοξη, καινοτόμα αλλά με ανάπτυξη πολύ πιο χαμηλή από το μέσο ελληνικό όρο. 

Το πλούσιο γεωγραφικό της ανάγλυφο αποτυπώνει ξεκάθαρα την εθνοτική και την πολιτισμική ποικιλία, τις προσμίξεις και τις ωσμώσεις. Αποκαλύπτει τις διαιρέσεις, τις ενδοπεριφερειακές ανισότητες,. Δείχνει  όμως και την κοινή μας απόφαση αυτό που θεωρούνταν στο παρελθόν βαρίδιο και ανασταλτικός παράγοντας από δω και πέρα να αποτελεί στοιχείο προόδου της κοινωνίας μας, ένωσης και όχι διχασμού, ανάπτυξης και όχι οπισθοδρόμησης.
Το στοίχημα της δημιουργίας περιφερειακής συνείδησης μπορεί να κερδηθεί στην Περιφέρεια Ανατολικής Μακεδονίας – Θράκης. 

Αν καταφέρουμε να κερδίσουμε πολλά παρόμοια στοιχήματα στο χώρο του  καθένας, τότε θα πετύχουμε την ανάκαμψη της οικονομίας, τη σωτηρία της πατρίδας μας και ολόκληρου του ελληνικού λαού.

Το σημερινό συνέδριο της ΚΕΔΕ επισφραγίζει τη συμπλήρωση ενός έτους εφαρμογής του «Καλλικράτη». 

Ξέρουμε όλοι ότι πρόκειται για μια σπουδαία, μεγάλη και αναγκαία διοικητική μεταρρύθμιση που κινδυνεύει να μείνει «στο δρόμο». Μήπως άραγε φταίει η οικονομική κρίση; Η δική μου απάντηση είναι πως όχι. Ίσα – ίσα, η οικονομική κρίση αποτελεί το λόγο για περισσότερο «Καλλικράτη» σε όλα τα επίπεδα της κρατικής μηχανής. Εμείς οι αυτοδιοικητικοί υποστηρίζουμε ότι βασικός υπαίτιος για τα προβλήματα είναι η κεντρική διοίκηση, που λειτουργεί σπασμωδικά και με αποσπασματικό τρόπο. Άραγε ζηλεύει την αποτελεσματικότητα της τοπικής αυτοδιοίκησης; Μήπως φοβάται η κεντρική διοίκηση πως έρχεται η σειρά της να υποστεί σοβαρές και καίριες μεταρρυθμίσεις; 
Στα δυο χρόνια που πέρασαν από το σχεδιασμό μέχρι την ψήφιση και την εφαρμογή του Ν. 3852/2010 βιώσαμε τον απόλυτο δογματισμό, την ακαμψία και την έλλειψη δημοκρατικής ευαισθησίας από το Κέντρο. Στο όνομα της αποτελεσματικότητας αποκλείστηκαν από τις αποφάσεις οι τοπικές κοινωνίες. Θεσπίστηκαν θεσμοί αποστεωμένοι, αυξήθηκε η γραφειοκρατία. Καθιερώθηκαν πολλαπλά επίπεδα ελέγχου των αποφάσεων με τον κίνδυνο να καταργηθεί η δυνατότητα και η αρμοδιότητα των οργάνων να αποφασίζουν. Με τελείως πατερναλιστικό και αυταρχικό τρόπο απαγορεύτηκε στους Δήμους, την υποτιθέμενη νέα μεγάλη διοικητική οντότητα, να επιλέγουν μόνοι τους και κατά τα δικά τους συμφέροντα το εργαλείο ανάπτυξης, που αρμόζει στις τοπικές ανάγκες και ιδιαιτερότητες. Την ίδια στιγμή που καυχιόμασταν για την τοπική δημοκρατία, μια σκληρή υπερσυγκέντρωση εξουσιών στα Υπουργεία ευνούχιζε τους Δήμους καθιστώντας κενό γράμμα κάθε έννοια διοικητικής και οικονομικής αυτοδιοίκησης. 
Αγαπητοί συνάδελφοι,

Οι Δήμοι αποδείχθηκαν σκληρά καρύδια. Ανταποκριθήκαμε με ζήλο στις εκκλήσεις της κυβέρνησης για μείωση των σπαταλών. Εφαρμόσαμε τις εντολές και βελτιώσαμε τη λειτουργία μας. Από πεδίο πειραματισμών μετατρεπόμαστε σε εφαλτήριο της οικονομίας. 
Το σημερινό συνέδριο ας αναδείξει τα κακώς κείμενα πιέζοντας για τις αναγκαίες διορθωτικές κινήσεις στη νομοθεσία. Κυρίως όμως εκείνο που χρειάζεται είναι να αλλάξει η νοοτροπία του Κέντρου, των κυβερνήσεων και της κρατικής διοικητικής μηχανής.

Ας αναδείξει όμως και τις τοπικές ιδιαιτερότητες, για τις οποίες η σημερινή ακαμψία λειτουργεί ισοπεδωτικά. Ξαναγυρίζοντας στην Περιφέρειά μας, θυμίζω πως έχει δυο νησιά, τη Θάσο και τη Σαμοθράκη, που αδικούνται από την κατανομή των πόρων. Κι ακόμη πως διασχίζεται από έναν πλούσιο ορεινό όγκο με τεράστιες προοπτικές ανάπτυξης και, αντίστοιχα, τεράστια προβλήματα. Οι άνθρωποι που κατοικούν στην οροσειρά της Ροδόπης περιμένουν τη βοήθειά μας, την παρουσία του Κράτους που σήμερα το βάζει στα πόδια, ακόμη και την τεχνική βοήθεια που θα μπορούσε να προσφέρει η ΠΕΔ αν είχε τη σχετική αρμοδιότητα.
Καλή επιτυχία σε όλους μας.

   Κωστής Σιμιτσής

 Δήμαρχος Καβάλας

Πρόεδρος ΠΕΔ ΑΜΘ

